ΓΡΑΠΤΗ ΕΡΩΤΗΣΗ P-2892/98

υποβολή: Susan Waddington (PSE) προς την Επιτροπή

(15 Σεπτεμβρίου 1998)

Θέμα: Μεταχείριση της οποίας έτυχαν κάτοχοι βρετανικού διαβατηρίου από τη γαλλική μεθοριακή αστυνομία

Την Τρίτη 14 Ιουλίου 1998, στις 18.30, μία Βρετανίδα, ο σύζυγός της και τα τέσσερα μικρά παιδιά τους, όλοι κάτοχοι βρετανικού διαβατηρίου, κατευθυνόμενοι προς τον τόπο των διακοπών τους στη Γαλλία, αποβιβάσθηκαν στο Καλαί και επέδειξαν τα διαβατήριά τους στις γαλλικές αρχές.

Καθώς η γυναίκα είναι μουσουλμάνα, φορούσε, όπως απαιτεί η πίστη της, φερετζέ που κάλυπτε όλο το πρόσωπό της, το οποίο δεν επιτρέπεται να αφήνει ακάλυπτο μπροστά σε άλλους άνδρες εκτός από τους εξ αίματος συγγενείς της. Ο εν υπηρεσία αστυνομικός ζήτησε από τη γυναίκα να σηκώσει τον φερετζέ, για να διαπιστώσει την ταυτότητά της. Η γυναίκα αρνήθηκε ευγενικά, και ενώ προσπαθούσε να εξηγήσει γιατί (δεν ομιλεί γαλλικά) ζήτησε να δει μία γυναίκα αστυνομικό στην οποία θα μπορούσε να δείξει το πρόσωπό της.

Παρά τις επανειλημμένες παρακλήσεις της οι γαλλικές αρχές αρνήθηκαν να καλέσουν γυναίκα αστυνομικό, δεν δέχθηκαν να επικοινωνήσουν με τη γυναίκα στα αγγλικά, δεν παρουσίασαν κανένα έγγραφο στα αγγλικά και, για 30 λεπτά, δεν φρόντισαν να υπάρξει διερμηνεία. Τελικά οι γαλλικές αρχές δεν επέτρεψαν στη γυναίκα να εισέλθει στη Γαλλία και την έστειλαν πίσω στο Ηνωμένο Βασίλειο. Όταν επέστρεψε στο ΗΒ, η ταυτότητά της επιβεβαιώθηκε από μία Βρετανίδα τελωνειακή υπάλληλο.

Το απαράδεκτο αυτό επεισόδιο προκάλεσε στην οικογένεια μεγάλη αναστάτωση, στα μέλη της οποίας, που είναι πολίτες της Ένωσης, δεν επετράπη να ασκήσουν το δικαίωμα της ελεύθερης κυκλοφορίας. Δυστυχώς και άλλοι πολίτες της ΕΕ που προέρχονται από εθνοτικές μειονότητες τυγχάνουν τακτικά παρόμοιας μεταχείρισης όταν ταξιδεύουν.

Συμφωνεί η Επιτροπή ότι η μεταχείριση της οποίας έτυχε η γυναίκα και η οικογένειά της είναι απαράδεκτη και παραβιάζει τα θεμελιώδη ανθρώπινα δικαιώματα της γυναίκας; Ποιά μέτρα προτίθεται να λάβει η Επιτροπή προκειμένου να αποτρέψει τέτοια επεισόδια στο μέλλον και πώς θα χρησιμοποιήσει το νέο άρθρο 13 της Συνθήκης του Άμστερνταμ για το σκοπό αυτό;

Απάντηση του κ. Monti εξ ονόματος της Επιτροπής

(28 Οκτωβρίου 1998)

Το κοινοτικό δίκαιο στον τομέα της ελεύθερης κυκλοφορίας των υπηκόων της Ευρωπαϊκής Ένωσης προβλέπει ότι τα κράτη μέλη επιτρέπουν στους υπηκόους της Ένωσης την είσοδο στην επικράτειά τους με απλή επίδειξη ισχύοντος δελτίου ταυτότητος ή διαβατηρίου(1).

Επίσης, βάσει του υφισταμένου κοινοτικού δικαίου, τα κράτη μέλη έχουν δικαίωμα να ελέγχουν την ημερομηνία λήξης της ταυτότητας ή του διαβατηρίου κατά τη διάβαση των συνόρων. Ο έλεγχος αυτός περιλαμβάνει την εξακρίβωση της αντιστοιχίας μεταξύ αφενός μεν του προσώπου για το οποίο εκδόθηκε η ταυτότητα ή το διαβατήριο που πιστοποιεί την ταυτότητά του, αφετέρου δε του προσώπου που εμφανίζεται στα σύνορα με τα ανωτέρω έγγραφα.

Η Επιτροπή εκτιμά ότι ο έλεγχος της σχέσης μεταξύ του εγγράφου και του κατόχου του πρέπει να πραγματοποιείται τηρώντας απολύτως τα θεμελιώδη δικαιώματα και με σεβασμό της ανθρώπινης αξιοπρέπειας.

Εξάλλου, η Επιτροπή επιθυμεί να υπενθυμίσει ότι ο σεβασμός των ανθρωπίνων δικαιωμάτων και των θεμελιωδών ελευθεριών εξασφαλίζεται στα κράτη μέλη, τόσο στο εσωτερικό τους με εσωτερικές διαδικασίες προσφυγής, όσο και στο εξωτερικό με τους μηχανισμούς που καθιερώθηκαν με τη σύμβαση για τον σεβασμό των ανθρωπίνων δικαιωμάτων και των βασικών ελευθεριών του Συμβουλίου της Ευρώπης.

(1) Βλέπε ιδίως το άρθρο της οδηγίας 68/360/ΕΟΚ του Συμβουλίου της 15.10.1968, ΕΕ L 257 της 19.10.1968 και το άρθρο 3 της οδηγίας 73/148/ΕΟΚ του Συμβουλίου της 21.5.1973, ΕΕ L 172 της 28.6.1973.